钦定古今图书集成/理学汇编/学行典/第106卷 > 朱子全书 > 《答张敬夫》
## 钦定古今图书集成/理学汇编/学行典/第106卷 > 朱子全书 > 《答张敬夫》

建阳一二士人归自临安云，“尝获奉教，亦录得数十
段答问来”，其闲极有可疑处，虽所录或失本意，亦必
有些来历也。又有汎然之问，略不曾经思索，答之未
竟，而遽已更端者，亦皆一一酬酢，此非惟于彼无益，
而在我者亦不中语默之节矣。又随问遽答，若与之
争先较捷者，此其闲岂无牵彊草略处？流传谬误，为
害不细。就令皆是，亦徒为口耳之资。程子所谓“转使
人薄”者，盖虑此耳。元履尝疑学徒日众，非中都官守
所宜。某却不虑此，但恐来学者皆只是如此，而为教
者俯就太过，略不审其所自，则悔吝讥弹，将有所不
免矣。况其流弊无穷，不止为一时之害，道之兴丧，实
将系焉。愿明者之熟虑之也

又

《孟子》言：“不屑之教诲，是亦教诲之。”盖为不屑之教诲，
已是绝之而不复教诲，然其所以警之者，亦不为不
至，故曰“是亦教诲之”而已矣。所谓“亦”者，非其正意之
辞也。若孔子所言，中人以下未可语上，而不骤语之
以性与天道之极致，但就其地位告之以切己著实
之事，乃是教之道正合如此。非若不屑之教诲，全不
告语，而但弃绝以警之也。今曰“中人以下，不骤而语
之以上，是亦所以教之也。”则似教人者，不问其人品
之高下，必尽告以性与天道之极致，然后始可谓之
教诲。才不如此，便与绝而不教者无异，此极害理，非
圣门教人之法也。